Eläkeliiton Karjalan piirin kannanotto

Piirin kevätkokous Luumäellä 26.3.2024

**Eläkkeistä ei saa leikata!**

Miksi pitäisi korjata, jos ei ole rikki? Maan hallituksen tavoitteena on eläkejärjestelmän uudistaminen, joka vaikuttaisi nykyisten ja tulevien eläkeläisten asemaan. Hanketta voi aiheellisesti kummeksua, sillä eläkejärjestelmä on nykyiselläänkin kestävä. Myöskään työeläkkeiden kertymään ei ennakoida vajetta vuosikymmeniin.

Indeksit ovat varmistaneet eläkeläisten ostovoiman ja näin pitää olla jatkossakin. Eläkemaksujen tai maksussa olevien eläkkeiden indeksien leikkaaminen ei ole oikea tapa paikata valtion rahoitusvajetta.

Hallitus on antanut työmarkkinajärjestöjen valmisteltavaksi esityksen eläkeuudistukseksi, jolla tavoitellaan noin miljardin euron vakautusta julkiseen talouteen. Valmista pitäisi olla tammikuussa 2025. Eläkeläisten kannalta vaikeasti ymmärrettäväksi ja seurattavaksi asian tekee se, että em. kolmikantaneuvotteluissa eläkeläisillä ei ole virallista neuvotteluasemaa. Kuka on puolustamassa eläkeläisten ja eläköityvien oikeuksia?

Mikäli uudistustyössä ei saavuteta tyydyttävää lopputulosta, hallitus tekee uudistusta koskevan päätöksen itse. Juuri nyt ammattiyhdistysliike ja hallitus hakevat selkävoittoa työelämäuudistuksissa. Poliittiset päättäjät tukeutuvat kannassaan kansalta vaaleissa saamaansa valtakirjaan. Eläkeuudistuksessa hallituksella ei tätä valtakirjaa ole, sillä yksikään puolue ei esittänyt etukäteen vaaliohjelmassaan, että se aikoisi uudistaa eläkejärjestelmän.

Eläkeliiton Karjalan piiri ry

Pekka Haimila, puheenjohtaja